Vyf skolerugbyspelers uit die see gered | Maroela Media
NSRI in Port Edward Foto: NSRI
'n Plaaslike visserman het gesê die vyf kinders, tussen 13 en 14 jaar oud, is by Grannies Pool, sowat een kilometer suid van Port Edward se hoofstrand, deur 'n systroom meegesleur. "Dit lyk of 'n groep jong rugbyspelers van The Woods-skool in Port Edward strand toe is om te gaan swem," het Craig Lambinon, woordvoerder van die Nasionale Seereddingsinstituut (NSRI), gesê. "Drie is deur 'n systroom meegesleur en twee het in die golwe in die moeilikheid beland terwyl hulle hul vriende wou red."
'n Plaaslike man het een van die seuns gered en een van die tieners kon een van sy skoolmaats red. Die ander drie het ook veilig op die strand beland. "Twee van die seuns is na 'n nabygeleë hospitaal geneem. Een het amper verdrink en is vir dié simptome behandel. Een van die seuns het ernstige knie- en beenbeserings opgedoen," het Lambinon bygevoeg.
Die ander drie seuns is nie beseer nie.
Lambinon sê hy vermoed die seetoestande was rof weens die springgety met volmaan. "Springgety bereik sy hoogtepunt tydens volmaan en veroorsaak sterker systrome."